19.1.2023 г.
BG
Официален вестник на Европейския съюз
L 17/77
РЕГЛАМЕНТ ЗА ИЗПЪЛНЕНИЕ (ЕС) 2023/130 НА КОМИСИЯТА от 18 януари 2023 година за определяне на правила за прилагането на Регламент (ЕС) 2021/2115 на Европейския парламент и на Съвета по отношение на представянето на съдържанието на годишните доклади за качеството на изпълнението
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (1), и по-специално член 134, параграф 14 и член 150, параграф 3 от него, като има предвид, че: (1)
С Регламент (ЕС) 2021/2115 се определя правна рамка за Общата селскостопанска политика (ОСП) въз основа на ориентиран към качеството на изпълнението модел.
С посочения регламент се определят специфичните цели на Съюза, които трябва да бъдат постигнати от ОСП.
В него също така се дефинират видовете интервенции, както и общите изисквания на Съюза, приложими за държавите членки, като същевременно на държавите членки се оставя възможност да проявят гъвкавост по отношение на изпълнението на интервенционните си стратегии, като вземат предвид местните условия, нуждите и вътрешните разпоредби.
В посочения регламент се отбелязва, че държавите членки носят по-голяма отговорност по отношение на начина, по който постигат специфичните цели на ОСП и целевите стойности, включително чрез осигуряване на съгласуваност между многобройните инструменти на стратегическия план по ОСП.
(2)
В член 128 от Регламент (ЕС) 2021/2115 се предвижда да се установи рамка за качеството на изпълнението, за да се даде възможност за докладване, мониторинг и оценка на качеството на изпълнението на стратегическите планове по ОСП по време на тяхното реализиране, включително редовно докладване, наред с другото, относно дейностите, свързани с качеството на изпълнението и мониторинга.
Съгласно член 129, букви б) и в) от посочения регламент целите на рамката за качество на изпълнението включват мониторинг на напредъка при постигането на целевите стойности на стратегическите планове по ОСП и оценка на въздействието, ефективността, ефикасността, целесъобразността и съгласуваността на интервенциите по тях.
(3)
Като съществен елемент от рамката на качеството на изпълнението, съгласно член 134 от Регламент (ЕС) 2021/2115 и в съответствие с член 9, параграф 3, буква б) и член 10 от Регламент (ЕС) 2021/2116 на Европейския парламент и на Съвета (2), държавите членки трябва да представят годишни доклади за качеството на изпълнението на стратегическите планове по ОСП, съдържащи количествена и качествена информация, свързана с качеството на изпълнението на стратегическите планове по ОСП.
(4)
За да се гарантира, че съдържанието на годишните доклади за качеството на изпълнението отговаря ефективно на целите на рамката за качеството на изпълнението, определена в член 129 от Регламент (ЕС) 2021/2115, нейната структура следва да позволява предоставянето на информация, свързана с качеството на изпълнението във връзка с всяка от специфичните цели на ОСП и във връзка с определените в посочения регламент общи елементи, засягащи изпълнението на стратегическия план по ОСП като цяло.
(5)
Съгласно член 124, параграф 3, букви а) и б) и член 124, параграф 4, буква б) от Регламент (ЕС) 2021/2115 мониторинговият комитет трябва да разглежда постигнатия напредък при изпълнението на стратегическия план по ОСП и да дава становище по годишните доклади за качеството на изпълнението.
С оглед на това годишният доклад за качеството на изпълнението следва да съдържа цялата качествена и количествена информация, включително проблемите, засягащи напредъка и качеството на изпълнението на стратегическия план по ОСП през дадената финансова година, за да се даде възможност на мониторинговия комитет да формира становището си по годишния доклад за качеството на изпълнението.
(1) ОВ L 435, 6.12.2021 г., стр. 1.
(2) Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) No 1306/2013 (ОВ L 435, 6.12.2021 г., стр. 187).